CELEX: 32021R0384
Language: fi
Date: 2021-03-03 00:00:00
Title: Komission täytäntöönpanoasetus (EU) 2021/384, annettu 3 päivänä maaliskuuta 2021, viljelykasvi- ja vihanneslajien lajikenimien sopivuudesta ja asetuksen (EY) N:o 637/2009 kumoamisesta (ETA:n kannalta merkityksellinen teksti)

4.3.2021   
               
               
                  FI
               
               
                  Euroopan unionin virallinen lehti
               
               
                  L 74/27
               
            
         KOMISSION TÄYTÄNTÖÖNPANOASETUS (EU) 2021/384,
         annettu 3 päivänä maaliskuuta 2021,
         viljelykasvi- ja vihanneslajien lajikenimien sopivuudesta ja asetuksen (EY) N:o 637/2009 kumoamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon viljelykasvilajien yleisestä lajikeluettelosta 13 päivänä kesäkuuta 2002 annetun neuvoston direktiivin 2002/53/EY (1) ja erityisesti sen 9 artiklan 6 kohdan toisen alakohdan,
         ottaa huomioon vihannesten siementen pitämisestä kaupan 13 päivänä kesäkuuta 2002 annetun neuvoston direktiivin 2002/55/EY (2) ja erityisesti sen 9 artiklan 6 kohdan
         sekä katsoo seuraavaa:
         
                     (1)
                  
                  
                     Direktiiveissä 2002/53/EY ja 2002/55/EY vahvistetaan lajikenimien sopivuutta koskevat yleiset säännöt viittaamalla neuvoston asetuksen (EY) N:o 2100/94 (3) 63 artiklaan.
                  
               
                     (2)
                  
                  
                     Asetuksen (EY) N:o 2100/94 63 artiklan mukaisesti kasvilajikkeen hyväksyminen edellyttää, että yhteisön kasvilajikevirasto (CPVO) pitää sen lajikenimeä sopivana. Lajikenimi on sopiva, jos sen käytölle ei ole mainitun artiklan 3 tai 4 kohdan mukaista estettä.
                  
               
                     (3)
                  
                  
                     Komission asetuksessa (EY) N:o 637/2009 (4) vahvistetaan direktiivin 2002/53/EY 9 artiklan 6 kohdan ensimmäisen alakohdan ja direktiivin 2002/55/EY 9 artiklan 6 kohdan ensimmäisen alakohdan soveltamista varten yksityiskohtaiset säännöt tiettyjen asetuksen (EY) N:o 2100/94 63 artiklassa vahvistettujen, viljelykasvi- ja vihanneslajien lajikenimiä koskevien perusteiden soveltamiseksi.
                  
               
                     (4)
                  
                  
                     Yhteisön kasvilajikevirasto ja jäsenvaltiot perustivat asiantuntijaryhmän, joka on laatinut ja muuttanut asetuksen (EY) N:o 2100/94 63 artiklan mukaista nimitysten sopivuutta koskevia ohjeita (”Guidelines on variety denominations” – lajikenimiä koskevat suuntaviivat) (5). Jotta voidaan varmistaa johdonmukaisuus asetuksen (EY) N:o 2100/94 63 artiklassa vahvistettujen perusteiden soveltamisessa, on aiheellista säätää lajikenimiä koskeviin suuntaviivoihin perustuvista lisäselvennyksistä.
                  
               
                     (5)
                  
                  
                     Asetusta (EY) N:o 637/2009 on muutettu useita kertoja. Kun otetaan huomioon tarve muuttaa nykyisiä sääntöjä ja oikeusvarmuuden vuoksi, kyseinen asetus olisi kumottava ja korvattava tällä asetuksella.
                  
               
                     (6)
                  
                  
                     Lajikenimi on hyväksyttävä, ellei se esteiden vuoksi ole sopimaton. Asetuksen (EY) N:o 2100/94 63 artiklan mukaan lajikenimen käytölle on este, kun siihen on kolmannen osapuolen aikaisempi oikeus, kun se on vaikea tunnistaa tai jäljentää, kun se on sama kuin lajikenimi, jolla saman tai lähisukua olevan lajin lajike on kirjattu, kun sitä käytetään yleisesti tavaroiden kaupan pitämiseen, kun se on hyvien tapojen vastainen jossakin jäsenvaltioissa tai yleisen järjestyksen vastainen taikka kun se voi aiheuttaa sekaannusta visuaalisen, foneettisen tai merkityssisällön samankaltaisuuden tai harhaanjohtavan sisällön vuoksi.
                  
               
                     (7)
                  
                  
                     Jotta toimivaltaisilla viranomaisilla olisi riittävästi aikaa soveltaa uusia sääntöjä, tätä asetusta olisi sovellettava 1 päivästä tammikuuta 2022.
                  
               
                     (8)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Kohde
            Tässä asetuksessa vahvistetaan direktiivin 2002/53/EY 9 artiklan 6 kohdan ensimmäisen alakohdan ja direktiivin 2002/55/EY 9 artiklan 6 kohdan ensimmäisen alakohdan soveltamista varten yksityiskohtaiset säännöt asetuksen (EY) N:o 2100/94 63 artiklassa vahvistettujen, viljelykasvi- ja vihanneslajien lajikenimien sopivuutta koskevien perusteiden soveltamiseksi.
         
         
            2 artikla
            Lajikenimien sopivuus
            
               1.   Lajikenimi on sopiva, ellei sen käytölle ole esteitä.
            
            
               2.   Lajikenimen käytölle on este seuraavissa tapauksissa:
               
                           a)
                        
                        
                           lajikenimen käyttö unionin alueella on poissuljettua, kun kolmas osapuoli, jolla on aikaisempi oikeus, vastustaa sitä ja tämä katsotaan perustelluksi, kuten 3 artiklan 1 kohdassa säädetään;
                        
                     
                           b)
                        
                        
                           lajikenimi on ristiriidassa maantieteellisten merkintöjen, alkuperänimitysten tai aitojen perinteisten tuotteiden kanssa, kuten 3 artiklan 2 kohdassa säädetään;
                        
                     
                           c)
                        
                        
                           lajikenimi voi aiheuttaa sen käyttäjille sen tunnistamiseen tai jäljentämiseen liittyviä ongelmia, kuten 4 artiklassa säädetään;
                        
                     
                           d)
                        
                        
                           lajikenimi on sama tai se voidaan sekoittaa lajikenimeen, jolla toinen saman tai lähisukua olevan lajin lajike on merkitty viralliseen kasvilajikerekisteriin tai jolla toisen lajikkeen aineistoa on pidetty kaupan, kuten 5 artiklassa säädetään;
                        
                     
                           e)
                        
                        
                           lajikenimi voi aiheuttaa sekaannusta, koska se on visuaalisesti, foneettisesti tai käsitteellisesti samankaltainen kuin saman tai lähisukua olevan lajin lajikenimi, kuten 5 artiklassa säädetään;
                        
                     
                           f)
                        
                        
                           lajikenimi on sama tai se voidaan sekoittaa nimityksiin, joita yleisesti käytetään tavaroiden kaupan pitämisessä tai jotka on muun lainsäädännön mukaan pidettävä vapaina, kuten 6 artiklassa säädetään;
                        
                     
                           g)
                        
                        
                           lajikenimi on omiaan johtamaan harhaan tai aiheuttamaan sekaannusta, kuten 7 artiklassa säädetään.
                        
                     
         
         
            3 artikla
            Kolmannen osapuolen aikaisempi oikeus
            
               1.   Kolmannen osapuolen aikaisempi oikeus muodostaa esteen, kun jokin toimivaltainen viranomainen hyväksyy kolmannen osapuolen, joka on tavaramerkin haltija, vastustuksen, joka koskee lajikenimen käyttöä unionin alueella. Este koskee tavaramerkkejä, jotka
               
                           a)
                        
                        
                           on rekisteröity yhdessä tai useammassa jäsenvaltiossa taikka unionissa ennen lajikenimen rekisteröintiä;
                        
                     
                           b)
                        
                        
                           ovat identtisiä tai samankaltaisia kuin lajikenimi; ja
                        
                     
                           c)
                        
                        
                           on rekisteröity sellaisten tavaroiden osalta, jotka koostuvat kyseisen lajikkeen kanssa samasta tai lähisukua olevasta lajista.
                        
                     
            
               2.   Kun kyse on kolmannen osapuolen aikaisempana oikeutena taatuista maataloustuotteiden, elintarvikkeiden, alkoholijuomien, maustettujen viinien ja viinituotteiden maantieteellisistä merkinnöistä, alkuperänimityksistä tai asemasta aitoina perinteisinä tuotteina, lajikenimi unionin alueella on suljettava pois, jos lajikenimi rikkoisi seuraavia:
               
                           a)
                        
                        
                           Euroopan parlamentin ja neuvoston asetuksen (EU) N:o 1151/2012 (6) 13 tai 24 artikla;
                        
                     
                           b)
                        
                        
                           Euroopan parlamentin ja neuvoston asetuksen (EU) N:o 1308/2013 (7) 103 artikla;
                        
                     
                           c)
                        
                        
                           Euroopan parlamentin ja neuvoston asetuksen (EU) N:o 251/2014 (8) 20 artikla;
                        
                     
                           d)
                        
                        
                           Euroopan parlamentin ja neuvoston asetuksen (EU) 2019/787 (9) 21 artiklan 2 kohta.
                        
                     
            
               3.   Edellä 1 kohdassa tarkoitetusta aiemmasta oikeudesta johtuva lajikenimen soveltuvuuden este lakkaa olemasta voimassa, jos aikaisemman oikeuden haltijalta on saatu kirjallinen suostumus nimen käyttöön kyseisen kasvilajikkeen osalta ja jos kyseinen suostumus ei todennäköisesti johda kuluttajia harhaan tuotteen todellisen alkuperän suhteen.
            
            
               4.   Kun hakijalla on aikaisempi oikeus koko ehdotettuun lajikenimeen tai osaan siitä, asetuksen (EY) N:o 2100/94 18 artiklan 1 kohtaa sovelletaan soveltuvin osin.
            
         
         
            4 artikla
            Lajikenimen tunnistamiseen tai jäljentämiseen liittyvät vaikeudet
            
               1.   Lajikenimen tunnistamiseen tai jäljentämiseen liittyvät vaikeudet muodostavat esteen, kun lajikenimi aiheuttaa käyttäjilleen vaikeuksia sen tunnistamisessa tai jäljentämisessä.
            
            
               2.   Lajikenimen katsotaan aiheuttavan käyttäjilleen tunnistamiseen tai jäljentämiseen liittyviä vaikeuksia seuraavissa tapauksissa:
               
                           a)
                        
                        
                           se koostuu komparatiiveista tai superlatiiveista tai sisältää niitä;
                        
                     
                           b)
                        
                        
                           se koostuu siihen viljelykasvilajien tai vihanneslajien ryhmään, johon lajike kuuluu, kuuluvan lajin kasvitieteellisestä nimestä tai tällainen nimi sisältyy siihen;
                        
                     
                           c)
                        
                        
                           se koostuu kasvinjalostus- tai teknisistä termeistä tai siihen sisältyy tällaisia termejä, paitsi jos niiden käyttö yhdessä muiden termien kanssa ei estä tunnistamasta lajikenimeä;
                        
                     
                           d)
                        
                        
                           se koostuu yksinomaan maantieteellisestä nimestä, joka on saavuttanut kyseisen lajin osalta maineen;
                        
                     
                           e)
                        
                        
                           se koostuu ainoastaan yhdestä kirjaimesta, numerosta tai numeroista, ellei tämä ole vakiintunut käytäntö tiettyjen lajikkeiden nimeämisessä;
                        
                     
                           f)
                        
                        
                           se koostuu liian monesta sanasta tai osasta tai siihen sisältyy liian monta sanaa tai osaa, paitsi jos sanamuoto on sellainen, että nimi on helppo tunnistaa;
                        
                     
                           g)
                        
                        
                           se sisältää välimerkin tai muun tunnuksen, sekä isoja että pieniä kirjaimia (paitsi jos alkukirjain on merkitty isolla ja loput lajikenimestä pienellä), alaindeksin, yläindeksin tai piirroksen tai kuvio-osan (lukuun ottamatta heittomerkkiä (’), pilkkua (,), enintään kahta huutomerkkiä, jotka eivät ole peräkkäin (!), pistettä (.) tai yhdysmerkkiä (-), vinoviivaa (/) tai kenoviivaa (\));
                        
                     
                           h)
                        
                        
                           siihen sisältyy alaindeksi, yläindeksi, piirros, logo tai kuvio-osa tai se koostuu niistä.
                        
                     
         
         
            5 artikla
            Nimi, joka on sama kuin toinen lajikenimi tai joka voidaan sekoittaa siihen
            
               1.   Lajikenimen käytölle on este, kun se on identtinen seuraavien kanssa tai voidaan sekoittaa niihin:
               
                           a)
                        
                        
                           lajikenimi, jolla toinen saman tai läheistä sukua olevan lajin lajike on merkitty viralliseen kasvilajikerekisteriin; tai
                        
                     
                           b)
                        
                        
                           lajikenimi, jolla toisen lajikkeen aineistoa on pidetty kaupan jossakin jäsenvaltiossa tai kasvilajikkeiden kansainvälisen suojeluliiton, jäljempänä ’UPOV’, jonkin sopimuspuolen alueella;
                        
                     paitsi jos kyseinen toinen lajike ei enää ole olemassa eikä sen nimellä ole mitään erityismerkitystä.
            
            
               2.   Jotta voidaan määrittää, esiintyykö 1 kohdassa tarkoitettua sekaannusta, toimivaltaisen viranomaisen on ensin tarkasteltava asiaa erikseen sekä visuaaliselta, foneettiselta että käsitteelliseltä kannalta ja tämän jälkeen tehtävä kokonaisarviointi ottaen huomioon myös saman tai lähisukua olevan lajin nimet sillä edellytyksellä, että tässä ja 1 kohdassa tarkoitettuja kyseisiä lajikkeita ovat joko koskeneet kasvinjalostajanoikeudet tai niihin on sovellettu kasvinjalostajanoikeuksia tai ne on virallisesti hyväksytty pidettäväksi kaupan jonkin seuraavista alueella:
               
                           a)
                        
                        
                           unioni;
                        
                     
                           b)
                        
                        
                           Euroopan talousalue;
                        
                     
                           c)
                        
                        
                           UPOV:n sopimuspuoli;
                        
                     
                           d)
                        
                        
                           Taloudellisen yhteistyön ja kehityksen järjestön, jäljempänä ’OECD’, jäsen.
                        
                     
            
               3.   Tässä artiklassa tarkoitetaan:
               
                           a)
                        
                        
                           ’lähisukua olevilla lajeilla’ liitteessä lueteltuja lajeja;
                        
                     
                           b)
                        
                        
                           ’virallisella lajikerekisterillä’ direktiivin 2002/53/EY 17 artiklassa tai direktiivin 2002/55/EY 17 artiklassa tarkoitettua viljelykasvilajien yleistä lajikeluetteloa tai OECD:n lajikeluetteloa tai UPOV:n jäsenen kasvilajikerekisteriä;
                        
                     
                           c)
                        
                        
                           ’lajikkeella, jota ei ole enää olemassa’ lajiketta, jonka aineistoa ei enää ole olemassa;
                        
                     
                           d)
                        
                        
                           ’lajikkeella, jonka nimellä ei ole mitään erityismerkitystä’ tilannetta, jossa lajikenimen, joka on joskus viety kasvilajikkeiden viralliseen rekisteriin, katsotaan kadottaneen kyseisen erityismerkityksen kymmenen vuoden kuluttua siitä, kun lajike on poistettu kyseisestä rekisteristä, paitsi jos kyseessä ovat poikkeukselliset olosuhteet.
                        
                     
         
         
            6 artikla
            Nimet, joita käytetään yleisesti tavaroiden kaupan pitämiseen
            
               1.   Lajikenimen käytölle on este, kun lajikenimi on sama tai se voidaan sekoittaa nimityksiin, joita yleisesti käytetään tavaroiden kaupan pitämisessä tai jotka on muun lainsäädännön mukaan pidettävä vapaina.
            
            
               2.   Nimityksillä, joita käytetään yleisesti tavaroiden kaupan pitämisessä tai jotka on pidettävä vapaina muun lainsäädännön perusteella, tarkoitetaan seuraavia:
               
                           a)
                        
                        
                           valuuttojen nimet;
                        
                     
                           b)
                        
                        
                           painoihin ja mittoihin liittyvät ilmaisut;
                        
                     
                           c)
                        
                        
                           ilmaisut ja termit, joita ei voida käyttää muihin kuin unionin tai jäsenvaltion lainsäädännössä vahvistettuihin tarkoituksiin.
                        
                     
         
         
            7 artikla
            Harhaanjohtava sisältö
            
               1.   Lajikenimen käytölle on este, kun se on omiaan johtamaan harhaan tai aiheuttamaan sekaannusta, joka koskee lajikkeen ominaispiirteitä, arvoa tai tunnistamista taikka jalostajan tai menettelyn jonkin muun osapuolen tunnistamista.
            
            
               2.   Lajikenimen katsotaan voivan johtaa harhaan tai aiheuttaa sekaannusta, jos
               
                           a)
                        
                        
                           se antaa sellaisen virheellisen vaikutelman, että lajike on sukua jollekin muulle lajikkeelle tai polveutuu siitä;
                        
                     
                           b)
                        
                        
                           se antaa sellaisen virheellisen vaikutelman, että lajikkeella on jokin erityisominaisuus tai -arvo;
                        
                     
                           c)
                        
                        
                           se viittaa johonkin erityisominaisuuteen tai arvoon tavalla, joka antaa virheellisen vaikutelman siitä, että yksinomaan kyseisellä lajikkeella on kyseinen erityisominaisuus tai -arvo, vaikka tämä voi päteä myös muihin saman lajin lajikkeisiin;
                        
                     
                           d)
                        
                        
                           se on samanlainen kuin tunnettu kauppanimi tai muu rekisteröity tavaramerkki tai lajikenimi;
                        
                     
                           e)
                        
                        
                           se antaa vaikutelman, että kyseinen lajike on jokin toinen lajike;
                        
                     
                           f)
                        
                        
                           se antaa virheellisen vaikutelman hakijan, lajikkeen ylläpidosta vastaavan henkilön tai jalostajan henkilöllisyydestä;
                        
                     
                           g)
                        
                        
                           se koostuu seuraavista tai sisältää seuraavia:
                           
                                       i)
                                    
                                    
                                       komparatiivit tai superlatiivit, jotka voivat olla harhaanjohtavia lajikkeen ominaispiirteiden osalta;
                                    
                                 
                                       ii)
                                    
                                    
                                       viljelykasvilajien tai vihanneslajien ryhmän, johon lajike kuuluu, kuuluvan lajin kasvitieteellinen tai tavanomainen nimi;
                                    
                                 
                                       iii)
                                    
                                    
                                       luonnollisen henkilön tai oikeushenkilön nimi tai siihen tehty viittaus, joka antaa virheellisen vaikutelman hakijan, lajikkeen ylläpidosta vastaavan henkilön tai jalostajan henkilöllisyydestä;
                                    
                                 
                     
                           h)
                        
                        
                           se sisältää maantieteellisen nimen, joka todennäköisesti johtaisi käyttäjää harhaan lajikkeen ominaisuuksien tai viljelyarvon ja käytön osalta.
                        
                     
         
         
            8 artikla
            Asetuksen (EY) N:o 637/2009 kumoaminen
            Kumotaan asetus (EY) N:o 637/2009.
            Sitä sovelletaan kuitenkin edelleen lajikenimiin, joita hakija on ehdottanut toimivaltaisen viranomaisen hyväksyttäväksi ennen 1 päivää tammikuuta 2022.
         
         
            9 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2022.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 3 päivänä maaliskuuta 2021.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EYVL L 193, 20.7.2002, s. 1.
         
            (2)  EYVL L 193, 20.7.2002, s. 33.
         
            (3)  Neuvoston asetus (EY) N:o 2100/94, annettu 27 päivänä heinäkuuta 1994, yhteisön kasvinjalostajanoikeuksista (EYVL L 227, 1.9.1994, s. 1).
         
            (4)  Komission asetus (EY) N:o 637/2009, annettu 22 päivänä heinäkuuta 2009, viljelykasvi- ja vihanneslajien lajikenimien sopivuutta koskevista täytäntöönpanosäännöistä (EUVL L 191, 23.7.2009, s. 10).
         
            (5)  ”CPVO Guidelines on variety denominations”, yhteisön kasvilajikeviraston hallintoneuvoston kokous 1 (2018), DOC-AC-2018-1-7.
         
            (6)  Euroopan parlamentin ja neuvoston asetus (EU) N:o 1151/2012, annettu 21 päivänä marraskuuta 2012, maataloustuotteiden ja elintarvikkeiden laatujärjestelmistä (EUVL L 343, 14.12.2012, s. 1).
         
            (7)  Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).
         
            (8)  Euroopan parlamentin ja neuvoston asetus (EU) N:o 251/2014, annettu 26 päivänä helmikuuta 2014, maustettujen viinituotteiden määritelmästä, kuvauksesta, esittelystä, merkinnöistä ja maantieteellisten merkintöjen suojasta sekä neuvoston asetuksen (ETY) N:o 1601/91 kumoamisesta (EUVL L 84, 20.3.2014, s. 14).
         
            (9)  Euroopan parlamentin ja neuvoston asetus (EU) 2019/787, annettu 17 päivänä huhtikuuta 2019, tislattujen alkoholijuomien määritelmistä, kuvauksesta, esittelystä ja merkinnöistä, tislattujen alkoholijuomien nimien käytöstä muiden elintarvikkeiden esittelyssä ja merkinnöissä, tislattujen alkoholijuomien maantieteellisten merkintöjen suojaamisesta, maatalousperäisen etyylialkoholin ja maatalousperäisten tisleiden käytöstä alkoholijuomissa ja asetuksen (EY) N:o 110/2008 kumoamisesta (EUVL L 130, 17.5.2019, s. 1).
      
      
         
            LIITE
            5 artiklan 3 kohdassa tarkoitettujen lähisukua olevien lajien määritelmä
            Edellä 5 artiklan 3 kohdassa tarkoitetuilla ”lähisukua olevilla lajeilla” tarkoitetaan seuraavaa:
            
                        a)
                     
                     
                        Jos sukuun kuuluu enemmän kuin yksi luokka, sovelletaan osaan I sisältyvää luokkaluetteloa.
                     
                  
                        b)
                     
                     
                        Jos luokkiin sisältyy enemmän kuin yksi suku, sovelletaan osaan II sisältyvää luokkaluetteloa.
                     
                  
                        c)
                     
                     
                        Niiden sukujen ja lajien osalta, jotka eivät sisälly osissa I ja II esitettyihin luokkaluetteloihin, sukua pidetään yleisesti luokkana.
                     
                  OSA I
            
               SUKUUN SISÄLTYVÄT LUOKAT
            
            
                        
                           Luokka
                        
                     
                     
                        
                           Kasvitieteellinen nimi
                        
                     
                  
                        Luokka 1.1:
                     
                     
                        
                           Brassica oleracea
                        
                     
                  
                        Luokka 1.2:
                     
                     
                        
                           Brassica paitsi Brassica oleracea
                        
                     
                  
                        Luokka 2.1:
                     
                     
                        
                           Beta vulgaris L. var. alba DC., Beta vulgaris L. var. altissima
                        
                     
                  
                        Luokka 2.2:
                     
                     
                        
                           Beta vulgaris ssp. vulgaris var. conditiva Alef. (syn.: B. vulgaris L. var. rubra L.), B. vulgaris L. var. cicla L., B. vulgaris L. ssp. vulgaris var. vulgaris.
                     
                  
                        Luokka 2.3:
                     
                     
                        
                           Beta, paitsi luokat 2.1 ja 2.2
                     
                  
                        Luokka 3.1:
                     
                     
                        
                           Cucumis sativus
                        
                     
                  
                        Luokka 3.2:
                     
                     
                        
                           Cucumis melo
                        
                     
                  
                        Luokka 3.3:
                     
                     
                        
                           Cucumis, paitsi luokat 3.1 ja 3.2
                     
                  
                        Luokka 4.1:
                     
                     
                        
                           Solanum tuberosum L.
                     
                  
                        Luokka 4.2:
                     
                     
                        Tomaatti ja tomaatin perusrungot
                        
                                    —
                                 
                                 
                                    
                                       Solanum lycopersicum L. (Lycopersicon esculentum Mill.)
                                 
                              
                                    —
                                 
                                 
                                    
                                       Solanum cheesmaniae (L. Ridley) Fosberg (Lycopersicon cheesmaniae L. Riley)
                                 
                              
                                    —
                                 
                                 
                                    
                                       Solanum chilense (Dunal) Reiche (Lycopersicon chilense Dunal)
                                 
                              
                                    —
                                 
                                 
                                    
                                       Solanum chmielewskii (C.M. Rick et al.) D.M. Spooner et al. (Lycopersicon chmielewskii C. M. Rick et al.)
                                 
                              
                                    —
                                 
                                 
                                    
                                       Solanum galapagense S.C. Darwin & Peralta (Lycopersicon cheesmaniae f. minor (Hook. f.) C. H. Müll.) (Lycopersicon cheesmaniae var. minor (Hook. f.) D. M. Porter)
                                 
                              
                                    —
                                 
                                 
                                    
                                       Solanum habrochaites S. Knapp & D.M. Spooner (Lycopersicon agrimoniifolium Dunal) (Lycopersicon hirsutum Dunal) (Lycopersicon hirsutum f. glabratum C. H. Müll.)
                                 
                              
                                    —
                                 
                                 
                                    
                                       Solanum pennellii Correll (Lycopersicon pennellii (Correll) D’Arcy)
                                 
                              
                                    —
                                 
                                 
                                    
                                       Solanum peruvianum L. (Lycopersicon dentatum Dunal) (Lycopersicon peruvianum (L.) Mill.)
                                 
                              
                                    —
                                 
                                 
                                    
                                       Solanum pimpinellifolium L. (Lycopersicon pimpinellifolium (L.) Mill.) (Lycopersicon racemigerum Lange)
                                    ja näiden lajien väliset risteymät
                                 
                              
                  
                        Luokka 4.3:
                     
                     
                        
                           Solanum melongena L.
                     
                  
                        Luokka 4.4:
                     
                     
                        
                           Solanum, paitsi luokat 4.1, 4.2 ja 4.3
                     
                  OSA II
            
               LUOKAT, JOIHIN SISÄLTYY ENEMMÄN KUIN YKSI SUKU
            
            
                        
                           Luokka
                        
                     
                     
                        
                           Kasvitieteellinen nimi
                        
                     
                  
                        Luokka 201:
                     
                     
                        
                           Secale, Triticale ja Triticum
                        
                     
                  
                        Luokka 203 (*)
                        
                     
                     
                        
                           Agrostis, Dactylis, Festuca, Festulolium, Lolium, Phalaris, Phleum ja Poa
                        
                     
                  
                        Luokka 204 (*)
                        
                     
                     
                        
                           Lotus, Medicago, Ornithopus, Onobrychis ja Trifolium
                        
                     
                  
                        Luokka 205:
                     
                     
                        
                           Cichorium ja Lactuca
                        
                     
                  
               (*)  Luokat 203 ja 204 sisältävät muitakin kuin lähisukua olevia lajeja.